রেস্তোরাঁয় মা-বাবাসহ পরিবারের ৬ জনকে গুলি করে হত্যা
জার্মানিতে বাবা-মা ও স্ত্রীসহ একই পরিবারের ছয়জনকে একটি রেস্তোরাঁয় গুলি করে হত্যা করেছে এক যুবক।







স্থানীয় সময় শুক্রবার দেশটির দক্ষিণ-পশ্চিমাঞ্চলের বাডেন-ভুয়ের্তেমবার্গ স্টেটের রট অ্যাম সি শহরের একটি রেস্তোরাঁয় এ ঘটনা ঘটে।




নিহতদের মধ্যে তিন পুরুষ ও তিন নারী। নিহতদের বয়স ৩৬ থেকে ৬৯ বছরের মধ্যে।
এ ছাড়া দুটি শিশুও গুলিতে আহত হয়েছে বলে পুলিশ জানায়। তাদের একজনের অবস্থা আশঙ্কাজনক।
শহরের পুলিশপ্রধান রেইনার মোয়েলার জানান, ২৬ বছরের ওই জার্মান যুবক রেস্তোরাঁয় দুপুরের খাবার খেতে এসে তার লাইসেন্স করা একটি সেমিঅটোমেটিক আগ্নেয়াস্ত্র দিয়ে পরিবারের সদস্যদের গুলি করে হত্যা করেন।
তবে কী কারণে এই হত্যাকাণ্ড ঘটেছে তা এখনও জানা যায়নি। তবে পুলিশের ধারণা, পারিবারিক কোনো বিরোধের কারণেই এ হত্যাকাণ্ড ঘটিয়েছেন ওই যুবক।
হত্যাকাণ্ডের পর ঘাতক নিজেই পুলিশকে ফোন করে রাস্তায় এসে অপেক্ষা করতে থাকে। পরে পুলিশ এসে রেস্তোরাঁটির সামনে থেকে নিরস্ত্র অবস্থায় ঘাতককে আটক করে থানায় নিয়ে যায়।

জার্মানিতে বাবা-মা ও স্ত্রীসহ একই পরিবারের ছয়জনকে একটি রেস্তোরাঁয় গুলি করে হত্যা করেছে এক যুবক।